Diari Oficial de la Generalitat Valenciana


Sumari del DOGV 4238, del 29-04-2002 (2002/4372)

RESOLUCIÓ de 17 abril de 2002, de la Direcció General de Patrimoni Artístic de la Conselleria de Cultura i Educació de la Generalitat Valenciana, per la qual s'acorda la revalidació de l'expedient relatiu a la declaració com a Bé d'Interés Cultural a favor del Conjunt Històric de Segorbe (Castelló), i s'obri període d'informació pública a fi de continuar amb la tramitació de l'expedient.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4238

Data del DOGV
:   29-04-2002

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2002/4372


Organisme emissor
:   Conselleria de Cultura i Educació

Tipus de document
:   Resolució

RESOLUCIÓ de 17 abril de 2002, de la Direcció General de Patrimoni Artístic de la Conselleria de Cultura i Educació de la Generalitat Valenciana, per la qual s'acorda la revalidació de l'expedient relatiu a la declaració com a Bé d'Interés Cultural a favor del Conjunt Històric de Segorbe (Castelló), i s'obri període d'informació pública a fi de continuar amb la tramitació de l'expedient. [2002/X4372]
  
Per Resolució de 2 de març de 2000 de la Direcció General de Promoció Cultural i Patrimoni Artístic (DOGV núm. 3722 de 3.4.2000), es van establir els requisits per a la revalidació d'informes i la resta de tràmits produïts en els procediments sobre declaració de Béns d'Interés Cultural incoats amb anterioritat a l'entrada en vigor de Llei del Patrimoni Cultural Valencià, d'acord amb el que preveu la disposició transitòria primera de la dita llei.
  
En virtut del que disposa l'apartat segon de la citada resolució, una vegada s'haja comprovat en quina mesura són susceptibles de revalidació els informes i la resta de tràmits d'un expedient concret, es posarà de manifest la dita revalidació a través de la corresponent resolució.
  
Per tot això, i vist l'expedient de declaració com a Bé d'Interés Cultural del Conjunt Històric de Segorbe (Castelló), se'n desprenen els següents:
  
Antecedents
  
1. Per mitjà de Resolució de la Direcció General del Patrimoni Artístic, Arxius i Museus del Ministeri de Cultura, de data 23 de febrer de 1978 (BOE núm. 76 de 30.03.1978), es va acordar tindre per incoat expedient per a la declaració com a Bé d'Interés Cultural del Conjunt Històric de Segorbe (Castelló).
  
2. La Direcció General de Belles Arts, Arxius i Biblioteques del Ministeri de Cultura va sol·licitar informe de la Reial Acadèmia de Belles Arts de San Fernando, la qual va informar favorablement en data 8 de novembre de gener de 1985, per mitjà de dictamen que obra en l'expedient.
  
3. L'expedient en qüestió va ser remés per a la seua tramitació a la Generalitat Valenciana segons el que disposa el Reial Decret 3.066/1983, de 13 d'octubre, sobre traspàs de funcions i servicis de l'Estat a la Generalitat Valenciana en matèria de cultura, i en concret, a la Conselleria de Cultura, Educació i Ciència, d'acord amb el que preceptua el Decret 171/1983, de 29 de desembre, del president de la Generalitat Valenciana.
  
4. En data 26 de desembre de 2002, es va sol·licitar l'informe a què fa referència l'art. 27.2 de la Llei 4/1998, d'11 de juny, del Patrimoni Cultural Valencià, a la Reial Acadèmia de Belles Arts de Sant Carles.
  
Fonaments de dret
  
Primer. Esta Direcció General resulta competent per a la tramitació del present expedient d'acord amb el Reglament Orgànic i Funcional de la Conselleria de Cultura i Educació aprovat per Decret 111/2000, de 18 de juliol, modificat per Decret 2/2001, de 30 de gener, i les seus disposicions de desenrotllament.
  
Segon. La present resolució resulta procedent en virtut d'allò que s'ha previst per esta Direcció General en Resolució de 2 de març de 2000 (DOGV núm. 3722 de 3.4.2000), i en la seua aplicació s'ha estimat oportuna la revalidació dels següents informes i la resta de tràmits produïts en l'expedient de declaració com a Bé d'Interés Cultural del Conjunt Històric de Segorbe (Castelló):
  
a) Informe favorable de la Reial Acadèmia de San Fernando de 8 de novembre de 1985, d'acord amb el que preveu l'apartat Primer A.1 de la Resolució de 2.3.2000, al no haver-hi menció expressa de l'àmbit territorial de la declaració.
  
Tercer. Amb el propòsit d'omplir l'expedient amb aquelles determinacions que es preveuen en l'article 28 de la Llei del Patrimoni Cultural Valencià per a la declaració, s'han incorporat a l'expedient informes relatius a:
  
- Valors del bé i la seua descripció detallada.
  
- Règim específic del subsòl de l'àmbit del Conjunt.
  
- Normes de protecció en l'àmbit del Conjunt.
  
- Relació d'immobles compresos en el Conjunt que tenen la consideració de Bé d'Interés Cultural per si mateixos, així com els seus entorns de protecció.
  
- Relació d'immobles compresos en el Conjunt mereixedors de la consideració de Bé de Rellevància Local, i entorns de protecció si s'estimara procedent.
  
Part dispositiva
  
En virtut d'això, esta Direcció General ha acordat:
  
Primer
  
Convalidar l'informe favorable emés per la Reial Acadèmia de Belles Arts de San Fernando de data 8 de novembre de 1985.
  
Segon
  
Continuar amb la tramitació de l'expedient, d'acord amb les disposicions vigents.
  
Tercer
  
Conforme al que preveu l'art. 27.6 de la Llei 4/1998, d'11 de juny, del Patrimoni Cultural Valencià, obrir un període d'informació pública, a fi que totes les persones que tinguen interés puguen examinar l'expedient durant el termini d'un mes a partir de la publicació de la present resolució en el Diari Oficial de la Generalitat Valenciana. L'expedient estarà a disposició dels interessats en la Direcció General de Patrimoni Artístic, Servici de Patrimoni Arquitectònic i Mediambiental, de la Conselleria de Cultura i Educació, avinguda de Campanar número 32, de València, de nou a catorze hores.